Durban-onluste: Tiener doodgeskiet, 74 vas weens geweldDie polisie beheer die xenofobie in Durban se middestad (14 April 2015) Foto: @ECR_Newswatch, Twitter ŉ Tiener is Dinsdagaand buite Durban doodgeskiet terwyl hy glo besig was om ŉ winkel te plunder. Kol. Jay Naicker, polisiewoordvoerder, het gesê die 14-jarige seun, Thabo Mzobe, is drie keer in die winkel in Lindelani geskiet. Mzobe is met sy aankoms by die hospitaal dood verklaar. “Twee Suid-Afrikaanse mans, onderskeidelik 25 en 32 jaar oud, is weens sy dood in hegtenis geneem,” het Naicker gesê. Die mans staan tereg op aanklagte van moord en moet binnekort in die Ntuzuma-landdroshof verskyn. Intussen het Naicker bevestig dat 74 mense teen Woensdag in hegtenis geneem is weens geweld in KwaZulu-Natal, ná ŉ vlaag xenofobiese aanvalle in die provinsie oor die afgelope tyd waartydens verskeie buitelanders aangeval en hul winkels geplunder is. “Die geweld, veral in die groter Durban-omgewing, het reeds die lewens van vyf mense geëis sedert die begin van April,” het hy gesê. “Altesaam 74 mense is tot dusver in hegtenis geneem op aanklagte van moord, publieke geweld, besigheidsroof, diefstal en die besit van onwettige vuurwapens en ammunisie.” Lt.genl. Mmamonnye Ngobeni, provinsiale polisiekommissaris, het die vlaag van xenofobiese-aanvalle veroordeel. Sy het meer mannekrag na die gebiede wat geraak word, ontbied om die situasie te monitor terwyl gesprekke plaasvind om ŉ einde aan die oproerigheid te bring. Sy het ŉ beroep op die gemeenskappe gedoen om mekaar nie aan te val nie.